**Konferencë për shtyp**

*6 Prill, 2021*

**Fillimi i projektit mbi breshkat detare ne Shqipëri**

Në kuadër të projektit rajonal ‘’Ruajtja e breshkave detare në rajonin e Mesdheut’’, u mbajt më datë 1 Prill, 2021, takimi online midis ekspertëve dhe përfaqësuesve të institucionenve të ndryshme në Shqipëri.

Qëllimi i këtij takimi ishte prezantimi i fazës së dytë të aktiviteteve të projektit, të cilat do të vihen në zbatim nga shoqata për ruajtjen e breshkave detare MEDASSET, me seli në Greqi, në bashkëpunim me ekspertin vendas, Dr. Enerit Saçdanaku dhe me financim nga fondacioni MAVA.1

Pas realizimit me sukses të fazës së parë të projektit në 2018-2019,2 aktivitetet do të vazhdojnë edhe përgjatë viteve 2021-2022 me fokus kërkimin shkencor, trajnimin dhe ruajtjen e breshkave detare. “Nëpërmjet një studimi një-vjeçar**, duke përdorur dronin në zonën e gjirit të Drinit**, synojmë të paraqesim shpërndarjen e popullatës së breshkave detare që përdorin këtë zonë për t’u ushqyer dhe zhvilluar. Gjithashtu, do të vazhdojmë të grumbullojmë **mostra gjenetike** me qëllim që të kuptojmë më tëpër mbi praninë e popullatës së breshkave në ujërat e bregdetit shqiptar’’ shpjegoi Vicky Rae, përfaqesuesja shkencore e MEDASSET.

Pavarsisht se njihet tashmë, se një popullatë e rëndësishme e breshkave detare ushqehet dhe dimëron në ujërat e bregdetit shqiptar3, në lidhje me folezimin (riprodhimin) rasti i parë zyrtar u zbulua dhe konfirmua vetëm në vitin 2018 në plazhin e Divjakës. “Ne do të vazhdojmë të realizojmë trajnime me stafin e administrative të Zonave të Mbrojtura me qëllim identifikimin dhe menaxhimin e rasteve sporadike të folezimeve të breshkave në plazhet Shqiptare’’, shtoi Dr. Enerit Saçdanaku. Me qëllim nxitjen e mëtejshme të bashkëpunimit midis palëve të interesuara (aktorëve të përfshirë në këtë process), një **rrjet kombëtar** midis autoriteteve lokale dhe institucioneve të tjera do të organizohet dhe krijohet. Ky rrjet do të shoqërohet me materiale trajnuese mbi zhvillimin e të ashtuquajturës **‘’shkenca qytetare’’**, me qëllim rritje e vigjilencës për identifikimin e folezimeve të breshkave detare apo rasteve të tjera te identifikuara ne det ose të nxjerra të ngorudhura në breg (stranding).

Projekti në fjalë, do të ndihmojë Shqipërinë të adresojë një nga prioritet kryesore, që tashmë është pranuar në nivel rajonal (Mesdhetar), si një metodë mjaft e rëndësishme për të plotësuar mangësit në njohuri dhe për të inforumuar në mënyrë sa më efikase mbi strategjitë e ruajtjes, ai është: krijimi i një **Rrjeti kombëtar për monitorimin e breshkave të ngordhura (stranding).** Së fundmi, do të bëhet edhe një vlerësim mbi progresin e bërë me zbatimin e Planit të Veprimit të breshkave detare në Shqipëri (miratuar në 2012), si dhe do të prodhohet një plan apo strategji me qëllim përmbushjen (realizimin) e objektivave të vendosur për ruajtjen e popullatës së breshkave detare në këtë plan.

Këto aktivitete u diskutuan midis pjesmarrësve të ndryshëm në takim, ku ishin të përfshirë përfaqësues nga **Agjensia Kombëtare e Zonave të Mbrojtura** (AKZM), si Znj. Antonela Çobanaj dhe Znj. Migena Bici si dhe përfaqësues nga **Administratat Rajonale të Zonave të Mbrojtura**: Lezhë (Kreshnik Toni) Durrës (Dude Kau); Vlorë (Nexhip Hysolakoj, Artion Seferi, Tatjana Mehillaj); Fier (Adrian Koci, Elton Daka, Enea Malaj, Ervin Allushi). Takimi u ndoq gjithashtu nga Prof. Dr. Ferdinand Bego, zëvendës dekan i Fakultetit të Shkencave të Natyrës, **Universiteti i Tiranës**, si dhe përfaqësues të **UNDP** dhe OJF\_ve të ndryshme si “**Social Education & Environment Protection - SEEP”**, “**Herpetofauna Albanian Society - HAS”** dhe “**Protection and Preservation of Natural Environment in Albania - PPNEA**”.

MEDASSET4 dhe Dr. Sacdanaku falenderuan në fund të takimit Ministrin e Turizmit dhe Mjedisit, Agjensinë Kombëtare të Zonave të Mbrojtura si dhe përfaqësuesit e Administratës Rajonale të Zonave të Mbrojtura për bashkëpunimin e tyre në lidhje me zbatimin e projektit përgjatë përiudhës 2021-2022.

**Kontaktet:**

Dr. Enerit Sacdanaku, koordinator për Shqipërinë, Tel.: 00355 68 41 03 150

Liza Boura, Programmes Officer, MEDASSET, Tel.: +30 210 3613572, medasset@medasset.org

**Fotot e takimit**: www.medasset.org/

**Fotot e projektit:** [www.flickr.com/photos/80147709@N07/albums/72157680266973168](http://www.flickr.com/photos/80147709@N07/albums/72157680266973168)

**Website I projektit:** www.medmarineturtles.org

**Videot e projektit:** www.youtube.com/watch?v=VzqefgxrSWc&t=6s

**Shënime për botuesit:**

[1] Aktivitetet e projektit do të zbatohen në Shqipëri nga MEDASSET në bashkëpunim me Dr. Enerit Sacdanaku, në kuadër të projektit “Ruajtja e breshkave detare në rajonin e Mesdheut’’, i cili financohet nga fondacioni MAVA dhe zbatohet nga ARCHELON, DEKAMER, MEDASSET, MedPAN, NMPZ, RAC/SPA (leader), WWF Greece, WWF Turkey.

[2] Për më tepër informacion mbi rezultatet e projektit të fazes së parë: [www. medmarineturtles.org/news/52-press-release-officials-and-experts-meet-to-discuss-research-results-on-sea-turtle-nesting-in-albania](https://medmarineturtles.org/news/52-press-release-officials-and-experts-meet-to-discuss-research-results-on-sea-turtle-nesting-in-albania)

[3] Tre nga shtatë llojet e breshkave të detit takohen në Mesdhe. Breshka kokëmadhe (*Caretta caretta*) dhe ajo jeshile (*Chelonia mydas*) folezojnë në Mesdhe, ndërsa breshka kurriz-lëkurore (Dermochelys coriacea) konsiderohet si një visitor i rrallë. Të gjitha llojet breshkave të detit janë të përfshira në listen e llojeve të rrezikuara të IUCN. Breshkat e detit janë kafshë poikiloterme (me gjak të ftohtë), marrin frymë me mushkëri, riprodhohen me vezë dhe e shpenzojnë pjesën më të madhe të ciklit të tyre jetësor në det dhe dalin jashtë ujit vetëm gjatë verës (çdo 2 – 3 vjet) për të lëshuar vezët në ato plazhe nga ku ato u linden. U duhen 20-30 vite të maturohen seksualisht dhe mund të jetojnë deri në 100 vjet. Pavarsisht se ato janë historikisht shumë të vjetra (datojnë që nga koha e dinosaurëve) dhe kanë arritur të mbijetojnë deri në ditët tona, mbijetesa e tyre rrezikohet për shkak të urbanizimit dhe zhvillimit të pakontrolluar të zonave bregdetare, ndotjes, përplasjes me anijet, peshkimit dhe ndryshimeve klimatike*.*Për çdo vit në sezonin e verës, breshkat e detit1 dalin jashtë ujit dhe lëshojnë vezët e tyre në plazhet me rërë në rajonin lindor dhe jugor të pellgut të Mesdheut (kryesisht Greqi, Turqi, Qipro, etj.). Në vitet e fundit, një numër i vogël i foleve të breshkave të detit janë raportuar në Itali, Spanjë dhe vende të tjera ku zakonisht nuk është raportuar më parë për fole. Të tilla folezime, të ashtuquajtura “sporadike”, janë me interes të lartë shkencor, sepse ato tregojnë se kemi të bëjmë me një spostim të mundshëm të shpërndarjes së folezimeve të breshkave të detit drejt zonave perëndimore dhe veriore të Mesdheut. Breshkat e detit janë lloje migratore dhe ato mund të përgjigjen ndaj ndryshimeve klimatike duke gjetur dhe përdorur habitate të reja për të folezuar, ushqyer dhe dimëruar.

[4] Me fillesat e saj në 1983, MEDASSET u themelua në vitin 1988 në Britaninë e Madhe dhe më pas në vitin 1993 u zhvendos në Greqi. Është një organizatë jo-qeveritare ndërkombtare regjistruar si jo-fitimprurëse me seli në Greqi. MEDASSET ka luajtur dhe vazhdon të luajë një rol shumë të rëndësishëm në studimin e breshkave të detit dhe habitateve të tyre në të gjithë rajonin e Mesdheut nëpërmjet projekteve kërkimore shkencore, edukimit mjedisor, rritjes së ndërgjegjësimit të publikut, etj. Kjo organizatë është anëtare e Kombeve të Bashkuara për Mjedisin në Programin e Planit të Veprimit për Mesdheun si dhe anëtare e përhershme e Konventës së Bernës, Këshilli i Europës, që nga viti 1988.

MEDASSET ka zbatuar në 2005 projektin me titull: “Vlërisimi i habitateve të rëndësishme të breshkave të detit dhe fokës së Mesdheut në zonën bregdetare të Shqipërisë nëpërmjet një vëzhgimi të shpejtë’’ si dhe gjatë viteve 2008-2010, projektin: “Monitorimi dhe Ruajtja e habitateve të rëndësishme të ushqyerjes së breshkave të detit në zonën e Patokut, Shqipëri’’. Më vonë, në 2011, në kuadër të një bashkëpunimi të ngushtë me Ministrinë e Mjedisit, MEDASSET ka përgatitur dokumentin: ‘’Rekomandime për menaxhimin e gjirit të Drinit’’ si dhe ‘’Planin e Veprimit për Ruajtjen e Breshkave të Detit dhe të habitateve të tyre në Shqipëri’’, i cili u aprovua nga Ministria e Mjedisit ne vitin 2012.